Volksbank Lümborger Heid

De **Volksbank Lümborger Heid** eG is en Volksbank mit Seet in Winsen. De Bank höört to’n Genossenschaftsverband un hett 56 Filialen in de Landkreise Horborg, Lümborg un Heidkreis un in de Öörd Visselhöövd (Landkreis Rodenborg), Vellahn, Redefin, Lübtheen (Landkreis Ludwigslut-Parchen) un Neefeld (Hamborg). Den Vörstand billt Gerd-Ulrich Cohrs, Heiko Ernst un Cord Hasselmann, de Vörsitter von’n Opsichtsraad is Michael Röhrs.

De BLZ is 240 603 00 un de BIC GENO DEF1 NBU. De Bilanzsumm weer an’n 31. Dezember 2011 2,468 Milliarden Euro un Inlagen von 1,804 Milliarden Euro. Gewinn hett se 6,3 Millionen Euro maakt. De Bank hett üm un bi 612 Mitarbeiders, 67.518 Maten un 170.000 Kunnen (Stand 31. Dezember 2012).

Blangen Winsen hett de Volksbank ok noch Filialen in Neefeld, Vosshusen, Ilsdörp, Vohrndörp, Ninndörp, Klecken, Hittfeld, Maschen, Bullenhusen, Ramßel, Stell, Hoopt, Ashusen, Scharmbääk, Handörp, Tesp, Bookholt, Jesborg, Sprötz, Holm-Seppens, Will, Töst, Snevern, Bissen, Munste, Visselhöövd, Neenkerken, Soltau, Wietzendörp, Dörpmark, Fambossel, Wasra, Reten, Hodenhagen, Swarms, Amelkusen, Karkgellsen, Melbeek, Lümborg (Dahlenborger Landstraat un An’n Ossenmarkt), Reppenstää, Vögelsen, Adendörp, Bewick, Bleikd, Dahlenborg, Neehuus, Vellahn, Redefin, Lübtheen, Braackel, Hanstää, Toppenstää, Äästörp un Solzhusen.

## Historie

De hüdige Volksbank Lümborger Heid hett sik ut de Fusion von alltohoop 57 Vörgängerbanken billt. De öllste Vörgänger is de Vörschussvereen Lümborg, de an’n 29. August 1859 grünnt worrn is, nadem 1857 de eersten Versöök en Bankgenossenschaft in Lümborg to grünnen, noch von dat Königriek Hannover aflehnt worrn is. Disse Bank hett von 1938 af an den Naam Volksbank Lümborg dragen, nadem se vörher den Naam Vereensbank Lümborg harr.

De Volksbank Wasra is an’n 25. März 1909 as *Spoor- un Dorlehnsvereen eGmbH* grünnt worrn un hett von 1939 af an Volksbank Wasra heten.

De Volksbank Soltau is an’n 5. Februar 1899 as *Soltauer Spoor- un Dorlehnskassenvereen eGmbH* grünnt worrn un hett 1923 den Naam Soltauer Bank eGmbH kregen. 1939 is dor denn de Volksbank Soltau von worrn. 1999 hett de Bank na de Fusion mit de Volksbank Wasra denn Volksbank Lümborger Heid heten.

De Volksbank Noordheid hett sik 1969 billt, nadem de Banken in Hanstää un Äästörp tohoopgahn sünd. Äästörp is 1888 grünnt worrn un Hanstää as *Spoor- un Dorlehnskass eGmuH in Hanstää* an’n 28. Mai 1891. 1951 hett de Bank de Rechtsform ännert un hett denn *Spoor- un Dorlehnskass Hanstää eGmbH* heten. 1987 hett de Volksbank Noordheid na de Övernahm von de Geno-Bank Winsen Volksbank ehren Seet na Winsen leggt un 2000 na de Övernahm von de Volksbank Winsen na Bookholt.

An’n 1. Januar 2008 sünd de Volksbank Lümborger Heid un de Volksbank Lümborg dör Fusion tohoopgahn un hebbt denn Volksbank Lümborger Heid heten. De Seet weer in Lümborg.

In’n Juli 2011 sünd de Volksbank Lümborger Heid un de Volksbank Noordheid mit Kraft trüggels von’n 1. Januar 2011 to de Volksbank Lümborger Heid tohoopgahn. De Seet is nu in Winsen.

### Ilsdörp

De Spoor- un Dorlehnskass Ilsdörp is an’n 7. Juni 1917 grünnt worrn un hett toeerst blangen dat Bankgeschäft ok mit Woren för de Bueree hannelt. Düsse Sparte hett later denn de Stoder Saattucht övernahmen. De Spoor- un Dorlehnskass harr ehr Gebüüd an de oosten Sied von de Linnenstraat. 2003 hett de Bank denn en neet Gebüüd an de westen Sied von de Linnenstraat boot un dat ole Gebüüd is 2005 von de Stoder Saattucht övernahmen worrn. 1971 is de Volksbank mit de Spoorkass Neefeld tohoopgahn, hett aver den Naam Spoorkass Ilsdörp behollen. 1998 is de Kass denn mit de Volksbank Rosengoorn dör Fusion tohoopgahn un dat ne’e Ünnernehmen hett denn Volksbank Rosengoorn heten.

## Weblenken

* Websteed von de Volksbank (hoochdüütsch)

## Footnoten